**Dôvodová správa**

**Všeobecná časť**

Návrh zákona, ktorým sa mení a dopĺňa zákon č. 663/2007 Z. z. o minimálnej mzde (ďalej len „návrh zákona“) sa predkladá ako iniciatívny návrh s cieľom zvýšiť kompetencie vlády pri úprave sumy minimálnej mzdy.

Vláda Slovenskej republiky zodpovedá za dodržiavanie medzinárodných zmlúv, najmä Európskej sociálnej charty, Medzinárodného paktu o hospodárskych, sociálnych a kultúrnych právach ako aj Charty základných sociálnych práv pracujúcich Európskeho spoločenstva. V zmysle uvedených dokumentov musí minimálna výška mzdy za prácu zabezpečiť zamestnancovi a jeho rodine slušný život, t.j. minimálna mzda musí každému zamestnancovi zabezpečiť dôstojnú životnú úroveň.

Vláda Slovenskej republiky bola už v minulosti vyzvaná na zabezpečenie plnenia ustanovení týchto zmlúv, upravujúcich právo zamestnanca na spravodlivú odmenu za prácu, pričom plnenie tohto kritéria sa hodnotí najmä na základe posúdenia podielu čistej minimálnej mzdy z čistej priemernej mzdy.

Súčasné znenie zákona dáva výsadné právo sociálnym partnerom vyjednávať o výške minimálnej mzdy na základe vývoja zákonom ustanovených kritérií za obdobie predchádzajúcich dvoch rokov. V prípade, keď sa sociálni partneri nedohodnú o sume minimálnej mzdy ani na úrovni Hospodárskej a sociálnej rady Slovenskej republiky, zákon o minimálnej mzde ustanovuje mechanizmus, ktorý však nedáva vláde dostatočnú možnosť zohľadniť pri rokovaní sociálnych partnerov aj tieto medzinárodne uznávané kritériá.

Návrhom zákona sa sleduje zvýšenie účasti vládnej strany ako rovnocenného člena tripartity pri rozhodovaní o výške minimálnej mzdy. Zároveň sa navrhuje úprava termínov priebehu rokovaní tak, aby bol vytvorený dostatočný čas na uskutočnenie riadneho legislatívneho procesu pri príprave vykonávacieho nariadenia vlády Slovenskej republiky, ktorým sa ustanoví suma minimálnej mzdy na nasledujúci kalendárny rok. Návrh novely zachováva dostatočnú mieru autonómie pri vyjednávaní sociálnych partnerov o sume minimálnej mzdy a neznižuje ich kompetencie v tejto oblasti.

Návrh zákona je v súlade s Ústavou Slovenskej republiky a ďalšími všeobecne záväznými právnymi predpismi, medzinárodnými zmluvami, s právom Európskych spoločenstiev a s právom Európskej únie.

Návrh zákona nemá dopad na štátny rozpočet a ostatné verejné rozpočty, čo je uvedené aj v doložke finančných, ekonomických, environmentálnych vplyvov, vplyvov na zamestnanosť a podnikateľské prostredie.

Návrh zákona bol prerokovaný s Ministerstvom financií Slovenskej republiky, sekciou rozpočtovej politiky, ktorého stanovisko (list č. MF/24440/2008–411 z 3. 9. 2008) je súčasťou dôvodovej správy.